Gaste spesiaal tydens troue geblinddoekFoto: James Day Gaste by Stephanie Agnew en Robbie Campbell se troue in Queensland, Australië, het Sondag blinddoeke aangesit om die bruid te ondersteun wat ŉ paar jaar gelede haar sig verloor het. Stephanie (32) was 27 jaar oud toe sy blind geword het weens ŉ oorerflike oogsiekte, kegelstaaf-distrofie. Sy kan ligte en donker skakerings sien, maar haar ma is heeltemal blind. Sy het Robbie kort daarna ontmoet. Die egpaar wou hê hul 54 gaste moet die troue op dieselfde manier as Stephanie en haar ma beleef. Robbie het in ŉ onderhoud gesê personeel by die troulokaal het baie moeite gedoen om al die visuele kenmerke van die venue aan Stephanie te beskryf. “Ons het op dié spesifieke venue besluit omdat dit in dieselfde straat as een van Steph se tannies se huis is – dit het ŉ ongelooflike uitsig oor die Glasshouse-berge. Steph kan onthou hoe dit gelyk het toe sy as kind dit kon sien en kon dus indink hoe die uitsig lyk.” Die egpaar het ook seker gemaak dat ander sintuie tydens die seremonie geprikkel word. Stephanie se ruiker is saamgestel uit blomme wat lekker ruik en die personeel het dit in volle besonderhede vir haar beskryf. ŉ Uil van Raptor Vision het op Stephanie se arm kom land om die ringe af te lewer. “Wanneer ons een van ons sintuie verloor, dan verskerp die ander,” het fotograaf James Day gesê. “Op só manier kon ons dié belofte van ewige trou op ŉ unieke manier beleef. Vandag beleef ons dit uit Steph se perspektief.”